amanoisuno/poetBack huggingface dataset:
又次韻漢卿  其一 史浩 
本是飄然不繫船，邇來清興爲梅牽。小春枝上含珠顆，蠟屐還須破晚煙。
又次韻漢卿  其二 史浩 
利鎖名韁此幻身，故園一別五經春。而今乞得歸來後，夜鶴朝猿不怨人。
次韻漢卿謾賦 史浩 
夫君胸次炯氷壺，坐受滄溟萬壑輸。付與筆端爲雨露，九天神物夜驚呼。
詠閒 史浩 
幽蹊親見花苞拆，靜室頻看香篆移。莫道閒中無事業，此般消息有誰知。
還鄉後十月作  其一 史浩 
後園三徑欲重開，一曲新從君賜來。有愧萊公勳業盛，平生無地起樓臺。
還鄉後十月作  其二 史浩 
乞得閒身正首丘，朝猿夜鶴怨皆休。靜觀心地渾無事，祇有君王恩未酬。
還鄉後十月作  其三 史浩 
鐘鼓園林無盡樂，交游息絕到春閒。予今方寸無偏係，似處陶裴季孟間。
次韻鄭郎中作四明謝遺塵九題走筆不二 石窗 史浩 
峻極生從地勢坤，擎天一柱四窗存。有時空洞來龍駕，列嶽靈祇盡駿奔。
次韻鄭郎中作四明謝遺塵九題走筆不二 過雲 史浩 
蒼蒼廿里籍仙蹤，出岫無心瑞靄濃。南北往來蹊徑熟，故應環珮日相從。
次韻鄭郎中作四明謝遺塵九題走筆不二 雲南 史浩 
向陽一麓與天齊，雞犬遥聞只隔溪。俗客未應容易到，是間唯許羽人棲。
次韻鄭郎中作四明謝遺塵九題走筆不二 雲北 史浩 
雲北人言是北溟，脩鱗可駕上金庭。高風已得扶摇便，聊向虛窗聚德星。
次韻鄭郎中作四明謝遺塵九題走筆不二 鹿亭 史浩 
誰將此物命危亭，漏洩知因甫里生。渴飲雲漿饑沆瀣，笑渠凡質食蒿萍。
次韻鄭郎中作四明謝遺塵九題走筆不二 樊榭 史浩 
從來此地隔凡塵，多是嬴秦避世人。簷外飽聞丹鳳味，階前更看舞麒麟。
次韻鄭郎中作四明謝遺塵九題走筆不二 潺湲洞 史浩 
金作欄干玉作塘，蓮漪一派注仙鄉。涓涓波及人間世，雪竇山前白練長。
次韻鄭郎中作四明謝遺塵九題走筆不二 青櫺子 史浩 
羽幰新從帝所回，餘歡未盡玳筵開。醉拋青子香泥上，留與王家取次栽。
次韻鄭郎中作四明謝遺塵九題走筆不二 鞠侯 史浩 
烏鞠攀緣日往還，人間仰視在天端。如今蕙帳休驚曉，林下衰翁已挂冠。
又一絕 史浩 
能比桃源去路迷，洞天乞得在湖西。南雷九詠增光甚，多謝雄篇再品題。
用文叔州字韻和颶風詩 史浩 
西帝風行殺氣秋，丘陵草木盡虔劉。要令地軸平如掌，混一車書四百州。
和九日賜宴瓊林苑 史浩 
鳴蹕登高秋暮天，西郊輦路直如絃。禁園花覆千官醉，愈覺君恩湛湛然。
和竹裏 史浩 
霜筠萬箇遶雲根，中作茅簷據水村。踈處只容猿鶴過，了無俗客敢登門。
和夜直 史浩 
金蓮雙燭漸燒殘，青瑣瓏璁月影寒。五色絲綸朝入奏，天街花露已闌干。
和楊柳 史浩 
綠衣濯濯紅粧靚，春半園林露未晞。正似佳人與才子，倚窗深處淡相宜。
和鍾山晚步 史浩 
幽谿細雨落輕花，無限舂鋤立岸沙。苦竹黄蘆迷望眼，孤煙起處是人家。
和道傍大松人取以爲明 史浩 
夭矯龍鱗衆欲攀，肯隨蒿艾老空山。便教不受棟梁用，猶作光明滿世間。
和同熊伯通自定林過悟真 史浩 
欲尋雲屋煮新茶，領客行尋一徑斜。遐想當時掛紗帽，笑看碗面白浮花。
和城北 史浩 
春溫初褪鶴綾袍，已覺東風綻小桃。搘策城陰無限景，秦淮波濶蔣山高。
和答東流頓令罷官阻風 史浩 
解印今朝去有期，何須更勒北山移。了知風伯懇留意，正是攀轅卧轍時。
和斜徑 史浩 
風拂繁陰開曲徑，雲移寸碧出遥岑。柳枝濯濯嫌煙淡，荷葉田田怯水深。
和雨晴 史浩 
不管狂風橫雨催，小園日日有花開。羣仙恐濕凌波襪，戲蹴香紅襯綠苔。
和烏石 史浩 
梅花一徑萬重山，岡外浮雲去住間。莫恨尋幽無侶伴，世途能有幾人閒。
和烏塘 史浩 
雲遶青山水遶隄，遊人陌上手同携。遺簪墜珥歡方洽，只恐樓頭日欲西。
和奉和嚴公軍城早秋 史浩 
金飇獵獵受降旌，虎帳纍纍細柳營。坐屈遐荒三百萬，何須掠地與屠城。
和從韋明府覓綿竹 史浩 
縣以竹名佳致在，令君節與竹俱高。何妨乞取千竿翠，月影翻風似碧濤。
和杜中書九日 史浩 
佳人通夕賞重陽，醉盡樓邊白玉缸。莫遣飛霜到叢菊，恐驚宿蝶去雙雙。
和春晚題韋家亭子 史浩 
馬蹄輕蹙落花香，三月芳菲墮渺茫。正好留春開雅宴，危亭羣幕已高張。
和朱坡絕句 史浩 
芳華三月只些兒，生怕春林鳥喚歸。寄與東君須久住，勿容一片落花飛。
和重送國棋王逢 史浩 
前身應是奕秋徒，自謂人間敵手無。君去尚留邊角勢，爲君題作爛柯圖。
和題水口草市 史浩 
飯裹綠荷朝趁市，香浮青甕晚登樓。憑誰寫入鵝溪絹，一簇人煙古渡頭。
和泊秦淮 史浩 
一葉輕舠倚岸沙，沙邊燈火幾人家。夜來江闊天無際，唯見銀蟾輥浪花。
即席賦木芙蓉 史浩 
盈盈佇立傲秋霜，露染臙脂作靚粧。正似瑶池見金母，醉歸未脫綠雲裳。
彌堅小圃小春見梅 史浩 
孤根十月已先溫，不待青春入燒痕。冷艷一枝何處看，竹邊池閣水邊村。
棠陰得明字 史浩 
蔽芾甘棠遶訟庭，日高碎影更縱橫。直教憩處無人迹，始信康公教化明。
硯紋得明字 史浩 
歙水端溪各擅名，刷絲鸜鵒眼分明。不因守黑談玄輩，奇璞緣何見管城。
阿育王山有松萬株乞亭名於真隠居士榜曰松風陸務觀作詩因次韻 史浩 
颼颼萬峰頂，宇宙盡聞聲。會得真消息，知予是强名。
瓜州渡頭六言 史浩 
竹葉舟中漁父，瓜州渡口人家。占得煙波活計，全勝富貴生涯。
餞徽州李守  其一 史浩 
當年仗策扣軍戲，已有昌言簡帝知。目見飛龍升白水，手扶赫日上咸池。飄萍一世其如命，剖竹專城會得時。三十六峰方秀發，可無佳致付新詩。
餞徽州李守  其二 史浩 
九重翔鳳舞絲綸，聖主臨朝見故人。德友再生洙水上，客星今起釣臺濱。紫荷欲待明光曉，紅旆先行澤國春。祖帳豈須懷別思，來年馬首向城闉。
次韻周祭酒所和館中雪詩  其一 史浩 
不作當年行路難，平明下馬趨朝班。歡聲漸入玉連鎖，瑞氣先凝金博山。曾說歲穰占臘裏，更傳天喜見顔間。歸來乞與新詩句，清絕何人許共攀。
次韻周祭酒所和館中雪詩  其二 史浩 
造化工夫正不難，幻成梅柳已班班。清吟且可對冰柱，爛醉未應頹玉山。鶴冷風亭來砌下，雁迷煙渚駐雲間。不移跬步居銀闕，仙馭何勞著手攀。
次韻周祭酒所和館中雪詩  其三 史浩  西湖
風急何辭上閣難，且來共住玉京班。一蓑已得詩中畫，萬疊休傳海外山。未放微陽穿日脚，少留清影在窗間。莫嗔愛入西湖社，夫子龍鱗正許攀。
梅花借喜雪韻  其一 史浩 
老去風光報答難，樹頭春律喜新班。忽驚斷岸一番雪，便憶故園千疊山。斜日淡煙茅舍外，冷香幽韻竹籬間。玉壺虛佐寒窗靜，不敢呼童取次攀。
梅花借喜雪韻  其二 史浩  西湖
看花容易詠花難，自古何人立首班。東閣五言還水部，西湖一徑指孤山。度牆野月黄昏後，啄雪幽禽去住間。冷定識渠真面目，從茲桃李不須攀。
梅花借喜雪韻  其三 史浩 
謾取山樊作二難，祇今風味若爲班。斜窺淺碧洛神賦，瘦怯輕寒姑射山。小輟殊杯清影下，競留新絕翠微間。枝邊青子垂垂出，金鼎成時試一攀。
次韻劉國正再賦 史浩  西湖
去臘尋幽良獨難，杖藜何處見斕斑。江村籬落雪晴路，水月池臺春近山。紙帳朦朧來醉裏，人家依約在林間。西湖處士君今是，月曉多應獨自攀。
次韻何國博春日隔年 史浩 
嶰琯灰飛又一年，綵幡聊復映皤然。香催元日椒花酒，星點千家爆竹煙。未分風光銷老裏，擬追歡賞到春邊。憑誰爲向東君說，莫遣寒英趁野泉。
次韻唐太博重過西湖 史浩  西湖
紅塵汩汩解窮年，試說西湖思豁然。上下層樓涵倒影，聯翩飛鳥沒寒煙。未須梅萼催詩興，長有春風在日邊。安得扁舟去招隠，雲窗相對聽鳴泉。
少卿楊公雅喜士左舉善又東南之秀假樓居爲丹壺以濟人既謝以詩因出示輒次其韻 史浩 
煙柳葱葱鎖玉欄，樓頭偉觀熟窺斑。不因置酒垂青目，安得開窗面北山。塵市故知容隠者，聲名無奈落人間。胸中賸有安民術，且把丹壺與駐顔。
和普安郡王桂子 史浩 
嫦娥屑玉醖旃檀，乞與人間秋後看。已向水邊吟月曉，却來花下立更殘。西風把酒休催菊，南國行歌不賦蘭。何必穠香千萬斛，鼻端須此百憂寬。
次韻恩平郡王丹桂 史浩 
銀潢滾滾碧流長，洗出清秋百種芳。著蕊半殷生桂子，離羣獨立有天香。仙人剝啄遥相過，野老婆娑日在傍。正喜奇姿媚霜露，不隨時世學新妝。
送任秘監龍圖知洪府 史浩 
夫子胸中萬頃寬，照人英采玉峰寒。難蟠凜凜虹蜺氣，易捨峩峩獬豸冠。秋在石渠同過鴈，春回江渚却鳴鸞。由來內外俱行道，達者何曾異轍看。
代恩平郡王賦董氏園亭 史浩 
怪底王生願卜隣，巖前有月對頤真。夜深清影頻侵戶，日永虛堂不著塵。能向箇中參妙旨，却於忙裏作閒身。朝回試解黄金带，即是毗耶彼上人。
次韻任龍圖留別 史浩 
挂席桅檣倚數尋，小風吹飽思難禁。三千奏牘曾醫國，十萬兵屯已屬心。江路踈梅春意近，楚天孤鶩曉煙沈。是中秀句應無限，著眼歸鴻遲好音。
上普安郡王生辰  其一 史浩 
朔風吹律醖霜嚴，帝遣神仙下斗南。闕月遡弦金作縷，非煙效瑞錦成嵐。平生漫吹欣相遇，一瓣濃薰已徧參。欲向今朝伸善頌，世間唯有達尊三。
上普安郡王生辰  其二 史浩 
銀潢雙派毓諸昆，始信閒平不足論。畫㦸森嚴韜虎豹，玉階芬馥藹蘭蓀。明光殿下紆萊服，命衮叢中上壽樽。長立首班扶帝社，是爲天下爵之尊。
上普安郡王生辰  其三 史浩 
壽鄉日月緩征轅，箕翼光芒萬古存。龜上碧蓮波蕩漾，鶴歸華表影翩翻。笑看曼倩三偷果，坐閲劉晨七世孫。綠髮扶踈受修日，是爲天下齒之尊。
上普安郡王生辰  其四 史浩 
堂堂玉立冠宗藩，中有澄波撓不渾。彩筆英辭追電影，黄鐘和氣散春溫。不言自是行天運，獨智何妨入聖門。忠孝一心唯戴主，是爲天下德之尊。
次韻林寺簿立冬日齋祠精進寺 史浩 
籃輿忽得到林間，飛鳥翩翩相與還。俎豆欲嚴來日祭，軒窗聊共此時閒。芬敷殘菊添秋色，摇落蒼梧見遠山。夫子肝腸真錦繡，歸途新句已班班。
次韻王龜齡校書梅花  其一 史浩  西湖
底處衝寒欲放梅，柴門雪壓爲伊開。酸風不管欹紗帽，冷豔終朝粲玉盃。尚覺西湖三徑遠，先吹東閣五言來。一枝入眼君須惜，莫遣高樓怨笛催。
次韻王龜齡校書梅花  其二 史浩 
朔風吹雪障江梅，不著詩攻不解開。正恐與花無半面，胡然有意及三杯。清凉怕逐炎炎去，澹泊曾參的的來。祇向茅簷露消息，華堂虛費管絃催。
贈楊都運持節夔路 史浩 
帝城祖帳溢千夫，又遣星軺下蜀都。春晝預知看衣錦，秋風可但爲思鱸。北方泉貨須留地，他日車輪賸結蒲。萬里未應懷別恨，與君元不隔江湖。
次韻張臺法元日書事 史浩  西湖
好事東君不憚勞，點妝梅柳見才高。盡輸好景資元日，故遣清齎屬我曹。錦繡忽貽新筆墨，瓊瑶無以報瓜桃。春風染徧西湖綠，且滌金杯共漱醪。
次韻黄虛中春懷 史浩 
杏園桑陌草連空，點點殘紅濺晚風。籬落喜聞營細柳，煙塵徒爾隘新豐。不因宣室咨梁傅，安得朝廷知弱翁。他日淮肥驚鶴唳，金龜似斗合須公。
和建王雪 史浩 
春風剪水出雲來，著處爲花是有才。柳絮壓鹽知句麗，銀杯逐馬看朝回。已開謝砌俱堆玉，不信何郎只詠梅。梁苑詞華萃文傑，笑渠楚國賦陽臺。
和建王頤真庵 史浩 
夫君錦繡裹肝腸，思湧秋濤溢海塘。曾向囊中明的礫，却來句裏得清凉。妙因目擊初無語，神與天通自發光。欲識至音還太古，湖江道術兩相忘。
次韻陳察平望有作 史浩 
白旄黄鉞擬親麾，勝氣俄周天四圍。犬豕聞風先獸駭，狼狐見月已星稀。鬰葱非霧中原在，岌嶪神京大駕歸。讜議更須頻啟沃，間無容髮是投機。
再次韻馬德駿郎中  其一 史浩 
父老駢肩不可麾，鑪煙爭遶御班圍。共瞻帝所天光近，更識淮壖馬跡稀。丹扆預傳雄算去，元樞先奏凱歌歸。由來干舞苗民格，即是姚虞上上機。
再次韻馬德駿郎中  其二 史浩 
戈鋋掣電萬人麾，無霸空矜大十圍。關外羽書長踵至，路旁烽火覺煙稀。已聞異域離心久，行見名王稽首歸。箇是吾皇用神武，小臣寧能洩天機。
又次韻  其一 史浩 
當年複被乞州麾，敢意今朝扈禁圍。光閃雪矛情益壯，聲傳玉漏夢全稀。已無馬向清淮飲，端有龍從白水歸。倚柁預思歌凱後，却尋鷗鳥共忘機。
又次韻  其二 史浩 
健筆如椽不輟麾，瘦生端復減腰圍。昔人句法今誰在，當代文雄似子稀。光焰故應侵斗去，葩華直欲挽春歸。鑪香一瓣真消得，擬向君家覓錦機。
游雨花臺 史浩 
試扶鳩策上煙霞，尚想當年天雨花。潮熟野航歸別浦，雪乾宿鷺點晴沙。高連西竺三千界，俯眺南陽十萬家。更欲雲開窮遠目，鬰葱起處認中華。
次韻馮圓中郎中游甘露寺 史浩 
試憑古剎俯江城，追思孫權共孔明。三國有人成底事，六朝何代不交兵。中原天子今懨復，北塞胡兒始削平。附翼攀鱗真際會，小臣亦解說功名。
喜到鎮江復用前韻 史浩 
試於京口駐旌麾，仰覘清光在日圍。浮玉林巒隨指顧，平山欄檻尚依稀。煙塵已逐胡奴去，城郭空驚丁令歸。摩撫正須煩愷悌，進攻初不礙乘機。
次韻建王秦府有感 史浩 
世間誰不有興亡，堪歎伊人事最彰。詩禮未聞傳似續，樓臺先欲芘淫荒。自從冠履歸泉下，無復輪蹄塞柳行。富貴由來保勤儉，高危滿溢豈能長。
次韻梁諫議吳殿院二詩 江皋晚望 史浩 
煙銷晴日淡籠沙，佇立江皋望眼賒。金剎倚空知梵宇，青蓑著艇見漁家。時平喜聽三京復，亂定還拚兩鬢華。丘壑滿胸隨處好，不妨旌旆過雲涯。
次韻梁諫議吳殿院二詩 阻雨未到金焦 史浩 
萬古金焦浪拍沙，隔江雖邇到何賒。頗聞敵馬輕千里，未省瓜州今幾家。陰雨連宵舟懶動，好風吹曉日方華。會須急作登連計，建鄴明朝在一涯。
恭和御製秋晚曲宴詩 史浩 
清時睿澤浸函生，和氣熏陶萬寶成。迺即上林開特宴，更容廣樂奏新聲。奉觴劍履風雲合，立仗旌旗日月明。興國舊儀欣再讀，願觀混一致昇平。
恭和聖製秋日秘閣觀圖書宴羣臣詩 史浩 
舜承堯治煥有章，祥開東壁正騰光。天臨廣內朝班肅，宴欵僊山午漏長。已慶車書同薄海，行看琛贄盡名王。由來服遠先文德，不待將軍出定襄。
送曾原伯大卿赴江東漕運 史浩 
濶步駸駸上要津，忽求補外爲寧親。不貪農扈登卿月，正喜秦淮擁使輪。相就二男真孝子，益尊八座太夫人。臨岐勿復深言別，看即斑衣侍紫宸。
與謝守殿撰 史浩 
乞得閒身欲自由，便當尋壑更經丘。力除驕志期爭席，盡洗機心爲狎鷗。兵衛旌旗真冗長，門迎車馬謾諠啾。賢侯幸得同聲臭，此禮從今合罷休。
山間偶成 史浩 
乘興籃輿竟出關，故園重見一開顔。鏡鸞瑩徹氷中水，僧衲斕斑雪後山。已許梅花供勝賞，更邀酒子伴清閒。明朝未忍爲歸計，猿鶴方茲喜我還。
次韻務觀遊四明洞天 史浩 
風煙偶爾屬吾邦，箇箇松筠聳碧幢。奎畫百函龍作衛，雲岑四面石爲窗。水邊自喜陪振鷺，籬外從渠有吠厖。多謝故人迂五馬，清談剔盡幾銀釭。
與東湖壽老 史浩  西湖
乞得西湖養病身，小園真隠謾頤真。已將竹院舍幽客，更築鄉畦招可人。茗碗晝看花墜影，吟窗夜與月爲隣。清凉境界天家予，自是全無一點塵。
走筆次韻吳判院 史浩 
世態螳螂謾捕蟬，誰知富貴本由天。但令冊府荷氷鑑，何必熏爐擁燧煙。一曲賜來成別墅，百杯贏得吸晴川。可人過我談名理，月到紗窗興欲仙。
竹院曇老病目寄詩索和走筆次韻 史浩 
平生雙眼只觀書，今日休分紫奪朱。青白泯然從客至，席階及也要人扶。丹砂佇使清明在，金屑應嫌計策踈。幸有鑠迦全透頂，不妨洞見混元初。
次韻劉廷佐 史浩 
道林袖裏出清新，珠玉離離光照隣。知是謫仙尋麗句，寄來真隠是陳人。幾年卜築成三徑，今日聲名重萬鈞。汀草岸花增意氣，從茲日月是青春。
顯仁皇太后挽辭  其一 史浩 
白水神龍躍，蒼梧繢翟歸。八紘瞻壽母，二紀御慈闈。春酒霞方爛，秋陽露已稀。傷心老萊服，不上赭黄衣。
顯仁皇太后挽辭  其二 史浩 
霜曉東朝路，鳴笳素葆飜。龍輴菆禹穴，魚鑰閟堯門。助奠風雲合，纏哀海嶽昏。唯餘慈儉寶，垂裕九重尊。
高宗聖神武文憲孝皇帝挽辭  其一 史浩 
赤伏膺符日，皇圖若綴旒。配天期祀夏，復古果興周。再造承三統，維新敘九疇。世方知藝祖，燕翼有貽謀。
高宗聖神武文憲孝皇帝挽辭  其二 史浩 
宸謨先自治，鄰壤憺威稜。翼翼慈寧殿，峩峩永祐陵。朔南兼覆冒，遐邇悉豐登。陰德順陽報，真人嗣中興。
高宗聖神武文憲孝皇帝挽辭  其三 史浩 
郟鄏年方永，崆峒道益隆。憂勤三紀外，揖遜一言中。堯屋心非有，虞琴養正豐。乘雲帝鄉去，率土動悲風。
高宗聖神武文憲孝皇帝挽辭  其四 史浩 
北內笳聲咽，旛幢蔽九關。龍輴菆禹穴，馬鬣等秦山。會奠風雲慘，垂洟雨露潛。傷心未央殿，時節玉巵間。
高宗聖神武文憲孝皇帝挽辭  其五 史浩 
念昔延英對，皇心眷瑣材。飜身辭璧水，舉武上蓬萊。日轂扶今聖，槐庭上亞臺。大恩無路報，淚血濺餘哀。
姑夫王知錄挽辭 史浩 
聞說先生效一官，清風已自迫人寒。功名未究黄粱夢，雲漢先成白玉棺。潤屋何妨藏萬卷，過庭咸喜得雙鸞。武陵仙窟君歸去，落莫桃花淚不乾。
豐必强母郭氏挽辭 史浩 
汾陽遺澤渺千春，來配名家德有鄰。蟾窟初看攀桂子，萱堂忽失斷機人。秀眉影屬霜縑浄，斜日風開丹旐新。錦軸已聞生命誥，贈黄從此踵松筠。
林通判妻挽辭 史浩 
夕郎凜凜餘風烈，有女猶爲世婦師。處己幽閨推德厚，相夫賢路已名馳。秋天零露銘旌濕，曉月沈光獨鶴悲。他日贈黄頻錫寵，冢前羊虎石纍纍。
致政王宣義挽辭  其一 史浩 
聖世尊遺逸，先生道最優。浮名付詩酒，高論屈公侯。方綰新荷綬，俄隨夜壑舟。唯餘義方訓，歲晚欲興周。
致政王宣義挽辭  其二 史浩 
天大于門報，人歌竇氏芳。諍臣登冢嗣，聖德在吾皇。栢慘方廬墓，琴祥定趣裝。他年疏大國，錦軸屢燔黄。
趙開府衛國夫人宋氏挽辭 史浩 
生居宅相寵無倫，來蔭金枝德有隣。夫擁齋旄儀上宰，身兼郡主國夫人。方看十子翻丹鳳，忽憶三山駕紫麟。霜潔蘭薰全懿美，史官秉筆正誾誾。
吳明可閣學挽辭 史浩 
持橐甘泉日，英聲聳縉紳。循良六郡守，蹇諤一臺臣。德亞耕萃叟，年同釣渭人。設施渾未盡，識者爲眉顰。
虞好古挽辭 史浩 
躡屩擔簦不厭頻，治安有策上嚴宸。朝爲逆旅馬助教，暮作南昌梅子真。豈是天教亡寸祿，祇應身欲到三神。從今遂泯凌雲氣，挂劍寒松淚滿巾。
樓予善使君挽辭  其一 史浩 
游夏淵源鮑謝才，聲名雖泯思無涯。人間一葉靈芝落，地下千年玉葉埋。彭澤素琴塵自滿，茂陵遺藁志全乖。惜君多少凌雲氣，挂劍青松祇愴懷。
樓予善使君挽辭  其二 史浩 
壯年方喜脫塵埃，便把州麾上釣臺。冰鑑已明消健訟，民膏不取却餘財。官箴信爾無遺恨，家學端知有自來。欲識邦人思愷悌，水聲山色亦興哀。
丞相魏大觀文挽辭 史浩 
姚江得尉是公先，鳳沼居慙我在前。退處對栽三徑柳，追歡時共五湖船。尚嗟鄰好無多日，何遽歸程隔九泉。苒苒衰遲易傷感，送違陡覺淚潸然。
趙叔達侍郎挽辭  其一 史浩 
山東真相種，邂逅處鄞川。折桂丹猶渥，持荷紫更鮮。清談誇衆口，大筆炳遺編。無限凌雲氣，沈埋向九泉。
趙叔達侍郎挽辭  其二 史浩 
江外昔分符，人皆詠袴襦。有書充棟宇，無屋遠庖厨。容膝淵明舍，飲瓢顔氏徒。莫言太清儉，本是列僊儒。
錢師魏參政挽辭 史浩 
冠歲踵英游，橋門雋逸流。文章唐杜老，事業漢留侯。未旨黄金鼎，先成白玉樓。經綸展不盡，識者爲時憂。
王季海丞相挽辭 史浩 
寶歷隆興記，張羅獵鉅公。斗南人傑用，塞北馬羣空。紫橐論思績，黄扉造化功。祇今收實效，四海暢淳風。
胡長文閣學挽辭 史浩 
聖主當年側席求，一時獻替盡嘉謀。刑名不作漢晁錯，忠義有如唐馬周。夕闥未酬懷鼎志，坤臣徒起袴襦謳。忽乘鶴馭凌雲去，應與叢宵造物遊。
袁和叔父宣義挽詞 史浩 
學子摳衣三鱣堂，芝蘭鬰鬰苞芬香。古人用器列彜鼎，前輩遺編充棟梁。事業未容傳信史，功名端合付賢良。佳城他日祥光聚，知是幾番焚贈黄。
童丱須知 君臣篇 史浩 
渾沌判天地，高卑未相親。三才欲通貫，中間須有人。人最靈於物，民至愚而神。天地寄聰明，動靜必相因。飽食無用心，蚩蚩禽獸均。逸居苟不教，焉能敘彜倫。天地憫此類，是故立君臣。君以聖居上，發政先施仁。臣以賢作輔，法度期持循。聖賢適際會，利澤漸無垠。君或肆酷虐，百姓皆顰呻。君或用忠恕，四海熙如春。臣或進諂諛，陂僻正路堙。臣或善諫諍，君子之道伸。所以委質者，恭敬日恂恂。權倖不敢附，賄賂不足珍。窮達自有命，烏可毀天真。挺然秉中正，于以奉咨詢。言必稱堯舜，孟氏醇乎醇。從容引當道，納誨每諄諄。君如語好貨，公劉道可遵。居行有積裹，王業肇於豳。君如語好色，太王愛妃嬪。當時無怨曠，後效應騶麟。見牛未見羊，王政此問津。今樂猶古樂，樂在同乎民。卒令歸正道，何必批逆鱗。拳拳愛主心，曾莫懈昏晨。謀猷入以告，歸美法君陳。善則君所有，過思已自新。況乃有幾事，不密則失身。但能持此戒，何愧古臣隣。漢唐德既衰，風俗愈不淳。上下懷猜貳，相視如越秦。上固好自用，下亦非同寅。充員苟爵位，責效蔑涓塵。朝居廊廟上，暮不齒簪紳。嗚呼君臣間，何乃如參辰。恭惟我清朝，一德格穹旻。起喜歌聲洽，恩覃率土濱。
童丱須知 父子篇 史浩 
太易本空空，空中有太極。太極判二儀，萬物斯生植。天地爲父母，萬物爲子息。人居萬物羣，最曰具靈識。兩家各生子，匪媒其可得。合禮成夫妻，相共孕英特。方當姙娠初，疾嘔不納食。妻既日呻吟，夫亦日憂惻。辛勤彌十月，存亡未可測。暨及震夙時，痛楚千萬億。稍或失調護，淪胥在頃刻。幸爾見嬰兒，歡色動顔色。乳哺更携持，幾年先用力。母實鍾愛憐，父亦思誨飭。資稟尚凡庸，視之如岐嶷。驕慢不率教，巧計爲藏匿。一語或中理，誇揚其肯默。葆養覬成人，庶幾供子職。提孩知愛親，此情何可抑。冬溫而夏凊，未足酬其德。昏定而晨省，未足酬其德。三牲滋美味，未足酬其德。四序紉華衣，未足酬其德。竭身至老死，未足酬其德。碎身如糜粉，未足酬其德。男仕女有行，其常在親側。悠然父母心，相望長相憶。問訊與饋遺，來往當如織。口體所供奉，無問一錢直。親苟未沾嘗，享之寧敢即。其有不安節，歸省恨不亟。毋分嫡與繼，存心何間忒。雖或不我愛，其敢忘翼翼。王祥躍冰魚，薛包戀門閾。馭車騫忍寒，耕田舜引慝。於此堅至行，青史斯刊勒。切勿使偏親，索處萱堂北。富貴未解憂，天倫乃物則。不應中道廢，失性甘狂惑。嗚呼霄壤間，孰有無親國。女子遠外家，間隙成荆棘。男子聽婦言，偏愛滋貨殖。禮容故背違，言辭苦凌逼。於義或參商，於物或吝嗇。劬勞保抱恩，總不存悃愊。親老力已衰，欲競知何克。飲泣更包羞，煩寃滿胸臆。父子情既離，萬世恩之賊。上帝實監臨，天禍陰誅殛。世事每好還，子孫必凶愎。嗟哉宇內人，身處禮義域。忍將君子行，輕以私意蝕。受報方知改，岵屺嗟空陟。生徒伍禽獸，死則墮鬼蜮。一念能回光，悖逆頓可熄。吾言雖鄙俚，萬古爲矜式。
童丱須知 夫婦篇 史浩 
天地生萬物，陰陽相配偶。兩家因媒妁，是以爲夫婦。男貴有器識，不問財薄厚。女貴有賢行，不問色妍醜。二者既相值，家肥得長久。二者儻不然，舉動多掣肘。夫無婦承順，何以事父母。婦無夫應援，何以事姑舅。外或專放蕩，薄游酗樽酒。內或資悍厲，爭競恣紛糾。儻信牝雞晨，長舌肆讒口。離間骨肉親，敗亂廉潔守。居官鮮德操，居家失孝友。漸漬不覺知，頓使初心負。故須礪剛方，循循常善誘。使其良心生，悔恨能自咎。若也縱沉迷，一切俱聽受。冥然在世間，禽獸而牝牡。堂堂六尺軀，方足俱圓首。聰明不下人，何乃畏仇偶。子孫則象之，餘殃貽厥後。吾言誠伐病，宜以銘座右。
童丱須知 長幼篇 史浩 
父母有男女，兄良必弟悌。天性所稟賦，初不煩法制。如何中道間，鬩牆成背戾。蓋由結婚姻，異姓以女妻。妻不嫻教訓，夫不恤苗裔。怨隙由愛惜，紛爭爲財計。浸潤日已久，同惡遂相濟。昆季若仇敵，長幼絕交際。孤然離索身，何以異狗彘。當思父母心，喜得賢子繼。爲彼慵懦兒，清陰均映蔽。如何我自賢，了不念同蔕。宜罄友于情，金蘭彰夙契。推心更及遠，落地皆魯衛。祥覽何人哉，高風馳萬世。俚言雖不文，將以助棠棣。
童丱須知 朋友篇 史浩 
先王德澤深，士民皆修睦。琢磨貴取友，爲學不應獨。分寧非君臣，嚴光蹴帝腹。人君尚擇交，況乃爲臣僕。仕宦同恩榮，庠序同誦讀。萍蓬偶邂逅，里閈頻追逐。握手出肺肝，勤渠敘寒燠。一旦臨利害，獰然遂反目。朱博先著鞭，索居歎蕭育。不見管夷吾，全交有鮑叔。蘇章太不情，恩讎在隔宿。不見庾公斯，孺子生可卜。嗟哉世間人，雲雨徒飜覆。得喪自有天，人豈能禍福。險心懷五兵，壽命多短促。君子坦蕩蕩，爲之歌伐木。
童丱須知 祭祀篇 史浩 
文王御家邦，風化必自邇。采繁夫人職，專言奉祭祀。洪惟祖先心，貴得賢後嗣。匪取一時孝，覬其能事死。蓋自平生來，功行勤積累。防範不敢違，貽厥作基址。子孫洎有室，懵不知此理。燕飲恣歡謔，口腹縱奢靡。霜降雨露濡，愴惕昧所履。故其臨祭時，倦色成跛倚。酣歌或笑呼，憤怒或笞捶。不恤祭如在，大似不得已。祖先必吐之，豈復錫繁祉。我勸世間人，於此莫輕視。春秋祭享間，齋戒先恭己。憂思動哀慕，虔謹具芳美。時物堪薦新，當如奉甘旨。餖飣乎自供，焉可使奴婢。掃除蠲穢雜，滌灌去塵滓。馨香出釜甑，滋味登簠簋。勿爲貧故約，勿爲富故侈。豐儉或有常，不可變其軌。以此奉吾先，神靈必歡喜。緜緜百世後，餘慶何能弭。
童丱須知 舅姑篇 史浩 
女子年既笄，出適乃從夫。從夫始曰婦，將以事舅姑。舅姑生男兒，鼓舞更忻愉。稟受胚胎成，身體洎髮膚。玩之如美玉，寶之如明珠。覬其能立身，孝養勤朝晡。豈知壯有室，却使失歡娛。婦既恣狼戾，夫亦與之俱。翁嫗有憎惡，導夫起嗟吁。叔妹有異胞，俾夫肆欺誣。及其享富貴，却云夫自圖。珍異私帑積，貲産別籍拘。不念翁與嫗，生爾夫之軀。不念叔與妹，爾夫當友于。動輒生離間，豈不負心乎。天殃或人禍，捨爾其誰誅。我有爲婦法，爾其聽而孚。凡事舅姑禮，與事親無殊。唯當輔君子，相勉以相須。定省問安否，溫凊視衣襦。俎豆奉燕樂，几杖供扶持。出因侍坐席，入則臨庖厨。親意或欲與，承命惟所需。不作曾元養，問有必曰無。親意所愛敬，率行不敢渝。當以內則篇，終身爲範模。其有疾病時，憂惶問醫巫。不眠衣带敝，不食形容枯。藥餌必自試，寧敢離須臾。以至復初後，吾身方得蘇。其有貧困時，四壁立家徒。夫既日負米，不憚涉崎嶇。婦亦憫其勞，推食盈盤盂。質貸如已盡，素手居窮途。每務寬慈抱，何嘗使向隅。以其所以養，麤糲成甘腴。親怒我勿怨，親肥我獨臞。忘饑日反哺，豈不見慈烏。親既感爾孝，祝爾多英雛。佗日爾有婦，復與爾同符。因知婦行孝，乃自立根株。出爾反乎爾，曾不差錙銖。當時奉翁嫗，後效收桑榆。時哉不可失，作詩勸踟躕。
童丱須知 叔妹篇 史浩 
婦欲事舅姑，先當和叔妹。叔妹不我和，舅姑生怨憝。伯叔貴依義，崇恩胡可廢。晨昏同問安，致敬斂身退。語笑不妄發，正色絕冶態。夜行必以燭，相遇毋盼睞。女妹貴親暱，唯當盡恩愛。椸枷混衣裳，粧奩同粉黛。威儀俾嫻習，紉縫勤教誨。其間有過差，識性須忍耐。伯叔各生子，嬉戲魚同隊。切勿分彼己，愛猶我兒輩。姊妹或歸寧，親戚無阻礙。童稚既撫存，僕妾亦下逮。彼於父母前，豈不知欣戴。遂使高堂言，吾子得賢配。推此厚族黨，睦婣居外內。心期在陰德，施惠每韜晦。喪葬乏資財，男女未婚對。稱家之有無，彼必懷感佩。歲時饋壺漿，燕享盍簪玳。貧富與貴賤，待之宜一槩。猗歟行此行，婦德無瑕纇。萬口併一談，可貽彤管載。
童丱須知 娣姒篇 史浩 
兄弟各授室，爰歸事夫祖。是爲叔伯姒，異姓始相聚。習氣或氷炭，安可一塗取。故當專和柔，順適無違拒。彼有妒嫉心，作意相狎侮。惟知以善誘，不異魚相與。彼有狼戾心，凌轢猛如虎。惟知以理遣，茹剛宜勿吐。奴媵工讒譖，間諜多簧鼓。嬰孩羣戯弄，叫啼負寃苦。恩怨霎時間，信之誠無補。見境勿動懷，表吾中有主。子姪無分別，一意思存撫。不見北平王，貓尚能相乳。財物有通無，寒溫均帛縷。不見柳河東，數世同門戶。今人有女兒，不教以規矩。唯與婢妾羣，曾不師保姆。一旦入夫門，驕橫不足數。長舌爲厲階，牝雞晨風雨。夫既無剛腸，間言遂旁午。兄弟若仇讎，有面不相覩。異爨或索居，分財或析土。同胞謂慈親，同氣謂嚴父。一旦因汝來，各使失依怙。我故作是詩，爲世開朦瞽。
童丱須知 臧獲篇 史浩 
人生貴適意，安佚固有以。便嬖足使令，臧獲皆率俾。婢實居深閨，奴當立階戺。內外儻致嚴，家法斯盡理。怙勢以作威，招權自豐己。奴或有是人，刑罰不可弛。銜寃恣狠傲，妒寵專負恃。奴或有是人，斥逐其可已。處衆能包容，見得思廉恥。守分每知足，愛主常歸美。忠謹輩行服，和柔姊妹喜。爲之有室家，周旋表終始。其或小瑕疪，過誤非姦宄。第當明戒飭，勿遽施鞭捶。其或肆讒間，作意生荆杞。第當親骨肉，不可黨奴婢。骨肉長聚頭，奴婢安可儗。凡百御下人，讀此味其旨。
童丱須知 敬天篇 史浩 
古者明良會，君臣必敬天。小心常翼翼，終日自坤乾。雷電彰威怒，星辰是變遷。凌兢每寅畏，上帝必垂憐。
童丱須知 傳道篇 史浩 
帝王學有源，執中以傳道。塞路排楊墨，逃親鄙釋老。大學吾所行，中庸吾所保。直下肯承當，後人斯有考。
童丱須知 修德篇 史浩 
生身天地間，所貴在修德。衆善既奉行，諸惡當屏息。美利世同霑，陰功人不識。冥心契上天，享祐無紀極。
童丱須知 恤民篇 史浩 
主聖臣賢日，勤政在恤民。差徭唯務息，賦斂直須均。但使皆當富，何憂富却貧。孟公仁義說，不取利吾身。
童丱須知 措刑篇 史浩 
堯舜雍熙治，成功在措刑。哀矜行法令，欽恤愛生靈。若使殺無罪，寧教失不經。于公尚陰德，何況是朝廷。
童丱須知 樂聲篇 史浩 
樂聲表至和，在乎民共樂。百姓或怨咨，八音徒振作。朝歌商紂擒，煖響奏嬰縛。四海得歡心，全勝聽弦索。
童丱須知 忠恕篇 史浩 
君子行忠恕，報恩不報仇。恩者人善意，一飯亦當酬。仇者被迷誤，事過何足尤。持之久不倦，其心乃休休。
童丱須知 疏財篇 史浩 
人生貴疏財，過富誠多事。愚固益其過，賢亦損其志。指廩憫人窮，揮金侈上賜。萬古播清名，誰云能敗類。
童丱須知 見德篇 史浩 
凡人在世間，不曉乘除理。非義或得財，捫心未可喜。俸祿却蕭條，子孫仍委靡。更有禍隨身，陰譴何時已。
童丱須知 習尚篇 史浩 
習尚從何來，影響由先世。好禮必溫恭，收書乃文藝。初心儻不思，後弊必難制。古人約其身，所以裕苗裔。
童丱須知 宮室八篇 其一 史浩 
茅茨不翦階三尺，自古唐虞是聖人。萬樂阿房歌舞地，只消一炬化爲塵。
童丱須知 宮室八篇 其二 史浩 
大禹卑宮自一身，能令四海敘彜倫。雕牆峻宇垂丕訓，更有遺風及後人。
童丱須知 宮室八篇 其三 史浩 
相國當年葺未央，欲將壯麗奉高皇。誰知後裔求增廣，萬戶千門起建章。
童丱須知 宮室八篇 其四 史浩 
榱題數尺聳高堂，得志吾人正未遑。若有賢名并德行，茅茨之下亦風光。
童丱須知 宮室八篇 其五 史浩 
廣厦須增千萬間，普令寒士盡歡顔。少陵自處知何所，低小茅簷鷰往還。
童丱須知 宮室八篇 其六 史浩 
數間破屋洛城中，却有高名振古風。寄語紛紛美宅者，安居寧不愧盧仝。
童丱須知 宮室八篇 其七 史浩 
結廬休與梓人評，此輩唯知侈棟楹。身在地方歸未得，歸來却始悔高明。
童丱須知 宮室八篇 其八 史浩 
乞身閒退本何圖，賜第俄然處帝都。報德未忘三捷奏，祈天且辦一重鑪。
童丱須知 張設八篇 其一 史浩 
吾皇多暇只觀書，田獵游盤一事無。北伐日行三十里，何曾異域市名駒。
童丱須知 張設八篇 其二 史浩 
爲國先須班馬政，蓄儲專以備兵戎。近來貴室豪家子，金勒雕鞍縱侈風。
童丱須知 張設八篇 其三 史浩 
文帝却回千里馬，項王獨愛一名騅。烏江不渡騅難逝，細柳徐行馬不馳。
童丱須知 張設八篇 其四 史浩 
車如流水馬如龍，從此諸郎不得封。無限外家多敗類，獨餘馬氏著謙恭。
童丱須知 張設八篇 其五 史浩 
輜車乘馬君王賜，不賞邊功即予賢。外物何須勤覬望，惟於事業每加鞭。
童丱須知 張設八篇 其六 史浩 
婦人自處只閨房，車馬寧須侈閙裝。莫與他人爭富貴，從來儉素足輝光。
童丱須知 張設八篇 其七 史浩 
少時常是出無輿，徒步徐行亦當車。近日堪嗟隨俗變，便無人與也騎馿。
童丱須知 張設八篇 其八 史浩 
衰殘無似一臞儒，聖主恩容帝里居。每到傳宣陪燕侍，東華門裏賜肩輿。
童丱須知 張設八篇 其一 史浩 
簾帷聊欲障堂皇，有德何須錦繡光。四漢孝文真誼主，殿中只集上書囊。
童丱須知 張設八篇 其二 史浩 
晉帝當時自不君，却將步障助驕臣。石崇不爲綠珠死，天譴窮奢故殯身。
童丱須知 張設八篇 其三 史浩 
嗜慾煎熬豈有窮，羅屏羣幕圍香風。更添錦綺爲華飾，不念寒家四壁空。
童丱須知 張設八篇 其四 史浩 
蝸涎苔蘚不能除，覓得碑文當壁衣。富貴一朝還自恣，盡將錦繡繚牆圍。
童丱須知 張設八篇 其五 史浩 
庶人屋壁施文繡，賈誼言之太息時。不獨庶人須禁止，有官君子亦當知。
童丱須知 張設八篇 其六 史浩 
帷幕時間奉此身，當知流轉會成塵。隨緣且用遮空壁，莫較敷陳舊與新。
童丱須知 張設八篇 其七 史浩 
絹帛鮮華由染工，紅花紫草遂收功。若教明眼人猜破，始信浮生色是空。
童丱須知 張設八篇 其八 史浩 
平時敗壁舊泥空，蘆席將來謾禦風。不是君恩令仕進，何因滿眼掛青紅。
童丱須知 衾褥八篇 其一 史浩 
錦縠綾羅不足貪，無過紫紺與紅藍。仁宗一味黄紬被，萬古傳揚作美談。
童丱須知 衾褥八篇 其二 史浩 
貴家獸炭擁紅爐，衾褥重重綺繡鋪。當念蓬窗饑寒女，一鍼一縷用工夫。
童丱須知 衾褥八篇 其三 史浩 
自古賢人起細微，王章涕泣卧牛衣。若還遇主居溫燠，勿忘當時處布韋。
童丱須知 衾褥八篇 其四 史浩 
貧家何事苦勞心，終歲經營一布衾。男女夫妻同蓋覆，依然氷冷過更深。
童丱須知 衾褥八篇 其五 史浩 
女子生來享富華，安知門外有寒家。風嚴雪滿多殭死，只爲無錢買苧麻。
童丱須知 衾褥八篇 其六 史浩 
被衣不要大溫然，腠理開舒易感寒。譬似簷隈生草木，不禁霜雪便彫殘。
童丱須知 衾褥八篇 其七 史浩 
我生自幼識艱難，枕席雖溫敢自安。安得衾裯無限數，普令天下不憂寒。
童丱須知 衾褥八篇 其八 史浩 
夢幻浮華有此身，青氈已舊不須新。百年撤手成歸計，多少衣衾屬別人。
童丱須知 玩好八篇 其一 史浩 
聖主中扃日湛然，白珩不重只尊賢。更於老氏求三寶，慈儉每爲天下先。
童丱須知 玩好八篇 其二 史浩 
異物叢珍品最高，此心不可動纖毫。西戎慕義陳方物，太保猶先作旅獒。
童丱須知 玩好八篇 其三 史浩 
德産精微偏海隅，誰知寸寶可亡虞。果聞晉國成功後，垂棘還同合浦珠。
童丱須知 玩好八篇 其四 史浩 
六國精英輦運來，粧成舞殿與歌臺。金塊珠礫今何在，但見阿房滿地灰。
童丱須知 玩好八篇 其五 史浩 
文帝勤勞養慶源，力行恭儉爲元元。後王猶聽姦臣奏，獨爲青驄伐大宛。
童丱須知 玩好八篇 其六 史浩 
內家嗜好淡無營，天下方知仰聖明。唐帝若無倪若水，南方黔首怨鵁鶄。
童丱須知 玩好八篇 其七 史浩 
人鬼幽明兩不關，人生只畏鬼爲姦。欲知古器從何得，盡出丘陵冢墓間。
童丱須知 玩好八篇 其八 史浩 
穀粟桑麻不可無，賸求珍玩欲何如。道人家具唯清浄，不用巾箱巧貯儲。
童丱須知 衣服八篇 其一 史浩 
葛覃專美后妃賢，浣濯衣裳是所先。若使身無恭儉德，金珠鏤繪謾新鮮。
童丱須知 衣服八篇 其二 史浩 
巧把真珠縷作襦，爭奇鬭好儘功夫。文皇海內多絲帛，只爲夫人曳地無。
童丱須知 衣服八篇 其三 史浩 
織者何人衣者誰，越溪寒女漢宮妃。宮妃莫道無青史，馬后先傳大練衣。
童丱須知 衣服八篇 其四 史浩 
人君風化匪虛文，舉動常令天下聞。唐帝宮中三浣濯，未如晉武雉裘焚。
童丱須知 衣服八篇 其五 史浩 
柔桑春繭未登盆，催稅公文已在門。一口無辜繫囚獄，全家號泣動鄉村。
童丱須知 衣服八篇 其六 史浩 
官中催稅急如絃，納中還須陪費錢。若有紕踈并糊藥，忍看捧血滿庭鮮。
童丱須知 衣服八篇 其七 史浩 
千梭札札未成端，織了先須納縣官。請得却資泥土用，不知機上忍饑寒。
童丱須知 衣服八篇 其八 史浩 
蠟屐平生能幾兩，衣裘粗足莫貪多。愚哉富室千箱積，回祿穿窬汝奈何。
童丱須知 酒醴八篇 其一 史浩 
歡欣歌飲皆從欠，樂極悲哀自此生。不見古人成禮處，主賓百拜只三行。
童丱須知 酒醴八篇 其二 史浩 
越主投醪仇可報，商家沈酗自相攻。的知此物難多飲，只爲邦家作禮容。
童丱須知 酒醴八篇 其三 史浩 
爲子孫順爲臣忠，夫妻和睦弟恭兄。如何却致彜綸斁，只爲貪他酒味醲。
童丱須知 酒醴八篇 其四 史浩 
平日恂恂號古人，三杯纔飲亂天真。精神憒憒如癡夢，贏得時時病在身。
童丱須知 酒醴八篇 其五 史浩 
酒可忘憂更養神，直須少飲始爲真。君看阮籍劉伶輩，終爲沉酣喪此身。
童丱須知 酒醴八篇 其六 史浩 
女子親傍禮法拘，合移孝道事翁姑。若還徑醉無醒日，亦自無心相厥夫。
童丱須知 酒醴八篇 其七 史浩 
居家姆傳未曾成，纔及笄年便有行。中饋既然長酩酊，兒孫婢僕盡縱橫。
童丱須知 酒醴八篇 其八 史浩 
休說私酤趁得錢，官場警捕致憂煎。錐刀未必成家計，家計因茲却蕩然。
童丱須知 膳羞八篇 其一 史浩 
聖主勤勤欲措刑，何嘗黷武愛興兵。四方罷貢傷生物，愈見仁恩浹有情。
童丱須知 膳羞八篇 其二 史浩 
設牧端因饗鬼神，大亨亦爲養賢人。掄材祈福緣何事，只爲蒼生不爲身。
童丱須知 膳羞八篇 其三 史浩 
滹沱麥飯出匆匆，禁臠天厨未必豐。若使平安能念此，鉶羹土塯古人同。
童丱須知 膳羞八篇 其四 史浩 
嗟見時人大侈生，八珍同聚一杯羹。若知過口成汙穢，何用留心事割烹。
童丱須知 膳羞八篇 其五 史浩 
物因相勝還相啖，弱者多爲强者亨。勿謂天教充食類，斯人豈爲虎狼生。
童丱須知 膳羞八篇 其六 史浩 
二膳朝朝飽即休，何須嗜殺苦營求。魚鰕蟹蛤皆微細，數百方能滿一甌。
童丱須知 膳羞八篇 其七 史浩 
飛潛蠕動盡貪生，就死無辜或自鳴。只可爲親甘旨具，自家口腹莫頻亨。
童丱須知 膳羞八篇 其八 史浩 
戒殺當知有數端，聞聲見死敢加餐。居家自作專因我，雖美還應下筯難。
童丱須知 梳粧八篇 其一 史浩 
隨宜首飾莫留情，珠翠雖多未是榮。不見孟光居儉約，荆釵却立萬年名。
童丱須知 梳粧八篇 其二 史浩 
南蕃有鳥翠葳蕤，千百爲羣自在飛。負痛銜寃無罪死，將來貴室縷冠衣。
童丱須知 梳粧八篇 其三 史浩 
貴家所好若無偏，翠羽真珠不直錢。簪珥一求難得貨，窮山深海盡騷然。
童丱須知 梳粧八篇 其四 史浩 
生靈膏血是緡錢，買得珍珠顆顆圓。痛惜鮫人在深海，風潮沉溺幾多船。
童丱須知 梳粧八篇 其五 史浩 
北珠天産在戎蕃，不定還看走玉盤。鉅萬費錢收拾得，到頭終不救饑寒。
童丱須知 梳粧八篇 其六 史浩 
繡草鋪茸玉作冠，四時花樣幾千般。當思蓬首寒窗女，終歲無油兩鬢乾。
童丱須知 梳粧八篇 其七 史浩 
倡優卑賤起淫風，塗澤唯知特地濃。珍重賢門貞潔女，不施朱粉自雍容。
童丱須知 梳粧八篇 其八 史浩 
常須默坐悟前因，爲愛鉛華墮女身。若也於斯能改悔，來生定免落風塵。
童丱須知 稻粱八篇 其一 史浩 
后稷星光燦混儀，天教墮地作農師。牛羊腓字寒氷暖，自有神明默護持。
童丱須知 稻粱八篇 其二 史浩 
方冊嘗觀無逸書，更於七月誦豳詩。周公愛主真深切，稼穡艱難先使知。
童丱須知 稻粱八篇 其三 史浩 
能述先王播殖功，伯禽之後有僖公。故雖牧養駉駉盛，務惜吾農不起戎。
童丱須知 稻粱八篇 其四 史浩 
文帝年年下璽書，唯憂農畝不豐餘。匈奴嫚侮吾甘忍，所喜千倉飽貯儲。
童丱須知 稻粱八篇 其五 史浩 
武帝征誅不厭頻，太倉無復有陳陳。末年戶口多虛耗，却始封侯欲富民。
童丱須知 稻粱八篇 其六 史浩 
古者四民今六民，爲添釋老不耕耘。三農重困皆因此，況有張頤百萬軍。
童丱須知 稻粱八篇 其七 史浩 
勿嫌糠粃勿嫌陳，當念農家種苦辛。輸得逋租盈廩廥，却歸耕隴作饑民。
童丱須知 稻粱八篇 其八 史浩 
代耕有祿及嬰孩，飲啄當知所自來。若也食焉無怠事，庶於報國有涓埃。
天申節錫宴當筵致語口號  其一 史浩 
帝眷炎圖億萬秋，真人秉籙御神州。通和鄰壤邊聲息，仁浹群生協氣流。一札鳳飛瓊苑詔，千官花擁醉鄉遊。江城今日騰嘉頌，遥認中天絳闕浮。
天申節錫宴當筵致語口號  其二 史浩 
邑近蓬萊萃劉真，曉看簪履望堯雲。三呼請祝聖人壽，億載長爲天下君。荷柄飛香浮碧斚，榴花照座舞紅裙。更聽既醉昇平雅，始信宸恩浹海垠。
天申節望闕祝聖致語口號  其一 史浩 
簪纓萬國拱堯雲，遥認霏烟靄帝閽。始聽嵩呼徧夷夏，便知孝治感乾坤。鳳飛一札蟠桃宴，花覆千官湛露恩。歷數在躬無紀極，垂衣請頌有虞尊。
天申節望闕祝聖致語口號  其二 史浩 
萬國星聯拱北辰，曉看簪履拜堯雲。三呼請祝聖人壽，億載長爲天下君。樂奏廣庭聲縹緲，香騰寰海瑞氤氳。太平今日非無象，花覆千官玉臉熏。
上明良慶會閣碑致語口號 史浩 
綿綿寶曆與天長，興運重光屬我皇。德洽化隆超漢晉，父慈子孝協虞唐。三階順軌時萬泰，萬國歸心道益昌。一自皋陶賡載後，于今始得頌明良。
叔父知縣慶宅并章服致語口號 史浩 
簪纓濟濟佩鏘鏘，競集華堂獻壽觴。朱紱始聞新命誥，青氈俄睹舊門牆。梁闈琴瑟聲俱妙，謝砌芝蓀氣倍香。爛醉莫嫌歡未徹，從今三萬六千場。
代人納婿親會致語口號 史浩 
人物宣城妙九州，乘龍果是屬清流。相逢解賦澄江練，上勝都歸疊嶂樓。畫戟林中銀漏迥，香梅影底玉杯浮。洞房咫尺笙歌沸，誰道華胥祇夢遊。
叔父鹽簿慶宅致語口號 史浩 
清曉簪裾碾畫輪，更循玉砌擁蘭蓀。定知廣厦新遺址，來向華堂上壽樽。歌遏錦雲聲縹緲，舞攢星蠟影翩翻。剩須拚却如泥醉，顯拜行符駟馬門。
餘姚待縣官致語口號 史浩 
浙右風烟屬舜亭，幾年纔此萃群英。棠敷靈蔭連天闊，湖泛恩波澈底清。醉吸霞光金盞窄，笑扶花影玉山傾。定知太史先占瑞，天外祥星一處明。
餘姚待新宰致語口號 史浩 
清朝出宰是郎星，牛刃恢恢正發硎。賓佐雍容心盡赤，杯盤酬對眼全青。政平况是庭無訟，俗易還聞戶不扃。贏得通宵恣歡謔，看看聯翮上朝廷。
代新餘姚高宰燕友致語口號 史浩 
鬰葱佳氣擁茲辰，兩見姚江得主人。報最已聞歌滿道，告新還善政如神。詞傳綺席鶑聲滑，酒吸紅波玉臉春。休向陽關惜分袂，他年接武侍嚴宸。
代餘姚高宰侍郎以下致語口號 史浩 
舜亭風化儼當年，人物猶追之凱賢。持橐有功先計相，題輿出治亦儒先。相看尹貳俱冰雪，消得杯盤列管弦。欲識他時風虎變，疑丞輔弼拱中天。
餘姚縣燕貢士致語口號 史浩 
玉京才子宴瑶池，雪壓梅梢春近時。盡道舜江登舜牧，却歸堯殿侍堯咨。鵬摶看即掀雙翼，鯨飲何辭酒百巵。好是嫦娥倚丹桂，擬教人折一枝枝。
代餘姚李宰燕交致語口號 史浩 
鬰葱佳瑞藹姚州，令尹聯翩得勝流。報最已聞騰茂績，告新行復著芳猷。歌傳白雪歡聲洽，酒浥青樽喜氣浮。莫惜通宵恣談謔，他年接武侍宸遊。
代趙倅燕廣德守錢郎中致語口號 史浩 
清朝登用是儒宗，尤喜桐川協氣濃。畫戟林中今長貳，紅蓮幕裏昔游從。雲飛共慶情方洽，鯨飲何妨量有容。且向山城足歡謔，他年接武亞夔龍。
代寄居餞明守王侍郎致語口號 史浩 
芝封一札燕泥香，祖帳雍容綺席張。坐上共知環鮑謝，人間爭欲借龔黄。旌旜影裏傳金斝，衮繡光中拜玉皇。他日回頭東海岸，定應遺愛滿甘棠。
寄居爲諸學職慶壽致語口號 史浩 
朝來太史上宸廷，爲說東鄞集壽星。已把湖山供笑樂，更催歌舞看娉婷。藍田有玉應千歲，韋室專門祇六經。接武定應成福祿，介眉何惜醉修齡。
寄居爲諸鄉老慶壽致語口號 史浩 
海宇熙熙壽域中，耆儒最盛甬勾東。共開樽俎爲高會，尤喜鄉閭有義風。九老未應多白傅，四明何止一黄公。行看聯璧安車上，盡是當筵鶴髮翁。
四明尊老會致語口號  其一 史浩 
東閣初開瑞靄凝，曉催簪履慶脩齡。風回秀發扶疏綠，喜入方瞳的皪青。紗帽著花春不老，玉杯浮雪酒微醒。今朝太史占鄞鄮，無限文星作壽星。
四明尊老會致語口號  其二 史浩 
山在虛無縹緲間，相望同是一鄉關。欲尊德齒成高會，且遣樽罍悅壽顔。歌罷青絲回雪髮，舞餘文錦繞雲鬟。□□□□□□醉，貴老行看一札頒。
諸親慶賜第復會致語口號 史浩 
鶴髮星星退急流，昔年兩作鳳池游。掛冠未許田間去，錫第還爲帝所留。剩喜親朋千里集，聊持歌舞一觥酬。莫辭醉席梅花地，嘉話歸傳古鄮州。
諸親慶彌正彌遠及具叔懷恩命復會致語口號 史浩 
都城賜第起祥雲，知是君王貴老人。羅綺叢中喧鼓吹，樓臺影裏聚簪紳。剩添風月非錢買，贏得樽罍到手頻。他日華堂重此會，主賓朱紫耀青春。
復明守謝直閣會致語口號 史浩  西湖
鄮水鄞江喜氣浮，祇應共理得賢侯。千帆過海欣無警，九穀登場慶有秋。聖主正思黄霸入，仙翁方伴赤松遊。一杯相遇何妨醉，春在西湖月在樓。
待魏丞相汪尚書趙侍郎致語口號 史浩  西湖
燕集西湖錦繡圍，花迎晴曉露方晞。把杯且共尋前約，控手何須悟昨非。已喜一翁歸綠野，更看三傑上黄扉。雲臺指日標鴻烈，應許嚴陵老釣磯。
餞明守謝殿撰赴召致語口號 史浩 
玉砌芝蘭慶有餘，藹然英譽走雲衢。澄清攬轡多持節，愷悌宜民屢剖符。聖主出綸催上道，邦人卧轍蔽行途。一巵聽取臨岐語，剩吐精忠作帝謨。
待明守楊少卿致語口號 史浩 
鄮城鬰鬰藹祥烟，何幸分符得大賢。散利士知廉律己，救荒民仰食爲天。仁風行見周千里，雅俗俱欣受一廛。正恐最聞須召入，介眉今日且樽前。
復明守楊少卿會致語口號 史浩  西湖
春入西湖繞岸花，十洲三島倍芳華。夭桃來自神明胄，玉潤生從宰輔家。男室得時諧鳳侶，孫枝有客泛星槎。盍簪此日成高會，盛事他年梓里誇。
復趙倅會致語口號 史浩  西湖
寶緒光華是似賢，遠移仙馭締姻聯。高情已篤金蘭契，盛禮還開錦繡筵。小奉杯盤圖報答，剩陳絲竹且留連。細看四座神仙客，始信西湖即洞天。
納孫婦錢氏親會致語口號 史浩 
夾路紅榴取次芳，三槐嫩綠影交相。解裝初憩簪纓客，肆席爰開衮繡堂。西子隨車騰懿德，東床擇婿得仙郎。一巵何止千秋祝，更佇鳴騶下帝鄉。
待明守趙殿撰致語口號 史浩 
潭潭大府坐真王，有子於今擁碧幢。羽扇仁風辭霅水，熊幡和氣滿鄞江。舞翻回雪隨清吹，歌遏行雲度美腔。玉斝莫辭良夜飲，佇看星聚首吾邦。
婿王肅之就成親會致語口號 史浩 
太宰巖巖正拱宸，笑看雙鳳度東津。冰清愛弟爲佳婿，玉立難兄處上賓。火毓鵲爐香藹藹，月穿梅影酒粼粼。主人剩喜機雲集，唯祝聯鑣侍紫宸。
待王十六監岳致語口號 史浩 
東皇旌旆到人寰，漏泄春工露一斑。已向江村訪梅萼，却來燈市賞鰲山。主賓冰玉歡無盡，伯季塤箎興不慳。欲識魯公須拜後，微黄一點見眉間。
代彌堅就趙府作會致語口號 史浩 
潭潭大府坐真王，中有神仙聚畫堂。玉潤曾聞韵琴瑟，冰清初喜見鸞凰。扶輿和氣笙歌沸，馥鬰春風錦繡光。他日諸孫成宅相，頷頭休羨郭汾陽。
諸親慶壽致語口號 史浩 
鬰葱佳氣擁叢霄，又見端門遣使軺。觴豆兼全真璀璨，茗香剩馥更飄颻。雙旌容與留千騎，三族耆龐聚一朝。正是瑶池八仙會，介眉何必羨松喬。
六老會致語口號 史浩 
六人四百四十歲，好似同資一氣生。王母蟠桃三度熟，竇家仙桂五枝榮。蓬壺影裏環嘉客，衮繡堂中溢頌聲。太史占祥應入奏，光躔南斗壽星明。
五老會致語口號 史浩 
昔日翱翔藝圃中，詞鋒凜凜各爭雄。倦飛雅遂鴻冥志，良集皆成鶴髮翁。休問功名千古後，且欣花月一樽同。明朝太史應馳奏，壽象聯珠見甬東。
待權明州延提刑致語口號 史浩 
山水東鄞本自佳，使星臨照愈光華。甘棠美蔭踰千里，畫角仁聲度萬家。正喜泉香浮竹葉，更看杯影浸梅花。最聞便有芝封到，莫惜連宵暈臉霞。
待胡少張王叔舉二孫婿致語口號 史浩 
鬰葱佳氣靄鄞川，剩說侯門得二賢。天下中庸追遠躅，江東儁秀踵遺編。歌喉睍睆鶑同麗，舞袖翩翻蝶共妍。行看聯名登虎榜，親闈歸侍綵衣鮮。
姊加封太宜人慶會致語口號 史浩 
鄮山鄞水百祥開，一軸絲綸天上來。應爲教忠登仕籍，遂膺錫類到蘭陔。笙簧叢裏歌新闋，錦繡光中薦寶杯。從此芝封須疊至，長教壽母宴春臺。
德翁弟轉員郎慶會致語口號 史浩 
鄮山鄞水百祥臻，天祐龍門萃達尊。又見常珍登耄齒，更欣華秩亞星垣。龔黄政美褒宜重，箕翼光騰福正繁。他日老更興盛舉，會看兄弟迭承恩。
燕新第鄉人致語口號 史浩 
鄮山鄞水百祥開，壯士昂頭謝草萊。戛玉鏘金俱傑出，紆青拖紫正朋來。未饒衛國多君子，何獨山東有相材。富貴功名隨步武，清時鐘鼓且銜杯。
復諸親慶會致語口號 史浩 
潭府今朝雅宴開，鬰紛佳氣靄蓬萊。笙歌叢裏環珠履，衮繡光中薦玉杯。已喜群仙來閬苑，更須三熟見瑶臺。料應太史占乾象，星斗森羅擁上臺。
寄居慶汪中嘉尚書年登七秩會致語口號 史浩 
鄮山鄞水百祥開，天祐神仙間世來。剩喜千齡纔七秩，更祈八座上三臺。簫韶聲裏翻紅袖，衮繡光中釂玉杯。每閲十期成再會，方瞳丹臉永如孩。
宴明守林郎中致語口號 史浩 
春融綠野日遲遲，五馬相從燕喜時。濕翠峰前揮玉麈，香梅影底引瑶巵。適聞聖主詢黄髮，將趣文翁上赤墀。且趁好天同一醉，陶陶莫問夜何其。
宴奉使楊御藥致語口號 史浩 
神聖相承樂太平，尊賢貴老有真情。煌煌鳳翮飛丹檢，赫赫軺車下紫清。觴豆交酬當美景，笙竽合樂起新聲。客星今喜使星聚，乾象森羅徹曉明。
寄居慶汪中嘉尚書致語口號 史浩 
剩喜群仙集四明，年踰七秩慶耆英。三章快遂歸田志，八座爭看衣錦榮。笑捧一巵龜鶴壽，歡騰六樂鳳鸞鳴。舉頭莫道長安遠，會見臨廱拜老更。
餞明守林郎中致語口號 史浩 
聖主留神惠兆民，循良奉詔莫辭頻。纔聞五袴喧三輔，又擁雙旗鎮七閩。操袂不須成作惡，舉觴方喜上通津。日邊正擬登黄霸，會見槐庭衮繡新。
待明州權府提刑虞察院致語口號 史浩 
小春纔過氣紆徐，門外旌麾正塞途。剩喜二天臨制閫，却來三徑訪耆儒。酒浮沆瀣杯中液，茗瀹槍旗碗面腴。且趁良宵拚一醉，賜環行即上亨衢。
宴明守高大卿致語口號 史浩 
東風昨夜到林塘，千騎初臨綠野堂。樂裏何煩絲竹韵，座間自有雪梅芳。民安竟夜戶不閉，海靜無波帆穩張。趁此清平同一醉，金甌已覆潁川黄。
聞家中被盜作三頌勉之  其一 史浩 
年饒穀擁困群耕，盜賊多從此輩生。料得欲偷偷既得，從今改惡不宵行。
聞家中被盜作三頌勉之  其二 史浩 
幾年補破得遮寒，今日空餘赤肉團。從此便知元不有，細書詞理枉經官。
聞家中被盜作三頌勉之  其三 史浩 
孟光衣服合山居，烟褐明青休著渠。欲得此曹心不動，只將荆布在冠裾。
羽客熊葉二師言歸鐵柱以五十六言餞之 史浩 
喜見洪都二散人，直疑吳許是前身。看梅始識林和靖，載酒還尋賀季真。鐵柱擎天龍已蟄，星壇近斗月爲鄰。思歸却有他年約，來慶吾登九十春。
次韵賁長老 史浩 
露地當年說白牛，反令後學莫能由。足行香陌無窮轍，家在清江欲盡頭。罣礙頓除猶是病，因緣未了且乘流。此山日夕浮佳氣，見則何煩蠟屐游。
適過寶奎壽居仁師出示王判院偈真隠老子走筆次韵 史浩 
見了黄梅留一宿，此風久矣無人續。相逢誰許問寒暄，箇中且自龜藏六。壽師嚴冷面如鐵，背負真乘腰不折。有時禪定出塵表，兀坐蒲團頭滿雪。平生俗物不掛目，終日翻經聊自足。不離當處常湛然，波澄倒影千山綠。邇來邂逅文中虎，一幅水藤爲下語。我今欲贊沒因由，只把茶甌對趙州。
酬釋法平  其一 史浩 
團團璧月印寒潭，時有清風掃碧嵐。照見山人方隠几，灑然無物自沈酣。
酬釋法平  其二 史浩 
白鷺棲烟一點明，皎然壓倒語全清。莫言後代無人繼，仗錫行將擅此名。
再次韻胡中方賞丹桂之什 史浩 
鄮峰老子雙瞳碧，已悟人間空是色。群花四季作芳菲，一笑觀之如不識。有時斗酒沽十千，狂歌爛醉群花前。紅紅白白自妖艷，誰曾着口論媸妍。惟聞丹桂藏青蒨，清芬正滿姮娥殿。却思一見無由緣，但寫奇標在團扇。忽聞移本下吾鄉，此願端知合得償。園工玉斧與換骨，坐使凡種皆天香。先皇得之植禁地，飫賞鈞天動仙吹。高燒鳳蠟類星繁，正恐夜深花欲睡。於今哀戚徧幽明，鼎湖仙駕超塵氛。遺髯注想文王囿，玉闌佳氣徒氤氳。胡君真材一二數，他日補天慕媧女。正欲攀枝效郗詵，會看聲名飛海宇。雄篇拂地如鏘金，俊逸清新洗我心。怪底斯人掉頭不肯住，明年射策君門去。
訪混樸吳尊師 史浩 
何年隠四明，與世絕逢迎。聖主方虛席，先生不入城。風雷隨地起，宮殿自天成。近喜籃輿穩，寧憂白髮生。
贈傅得一  其一 史浩 
試問此行何所止，烏有鄉中無住里。醉時不覺醒時癡，世人誰識顛道士。
贈傅得一  其二 史浩 
相識三十年，身顛心不顛。有人還會得，即是地行仙。
嚴光墓 史浩 
玉匣蛟龍已草萊，一丘馬鬣尚封培。雲臺若也表名姓，千古誰知有釣臺。
東錢湖 史浩 
行李蕭蕭一擔秋，浪頭始得見漁舟。晚烟籠樹鴉還集，碧水連天鷗自浮。十字港通霞嶼寺，二靈山到月波樓。于今幸遂歸湖願，長憶當年賀監游。
題墨花 史浩 
元功初剪刻，妙處極玄玄。醉墨誰家筆，于今合自然。
盡心堂 史浩 
曲士懷軒裳，銖寸較得失。紛紜戰寵辱，矛盾相撞抶。大方惟達人，天遊寄虛室。卷舒儻由己，出處要無必。時來作砭針，一起當療疾。時去收龍蛇，夭矯自超逸。隠見了無礙，妙迹那可詰。我公天人姿，宿有補天術。心宜盡心理，心靜與天一。當年風雨會，黄道賓出日。乾坤方瘡痍，塗炭入憂恤。神鋒指幽燕，酋領將斧鑕。世數有長消，匆匆謝簪紱。歸來卧林藪，道自無伸屈。慶堂示餘彥，親灑銀筆述。聊遺郢人斤，千載斲妙質。定應山水觀，中與胸趣匹。仰看衡雲飛，雲靜山崒嵂。俯眄湘流水，舟楫空蕩潏。可憐天東北，狼煙暗鬰律。神州見蒼莽，悲風爲蕭瑟。再拜願有期，經綸勿韜鬰。天心酌民言，公再調鼎實。風霆驅八荒，遊戲須一出。
喻彌陀偈 史浩  西湖
攪翻十里西湖水，化作四方八德池。浄洗衆生煩惱垢，人人見自性阿彌。
以日者命狀寄王龜齡 唐文若 
試把流年子細看，休將蠖屈比鵬摶。君家大有回天力，不爲區區作好官。
題紹興煥文閣  其一 唐文若 
山光水色借春妍，登盡參差下九天。共看玉泉香案吏，重來點檢白雲篇。
題紹興煥文閣  其二 唐文若  庐山
三峨直上片雲飛，飛過匡廬惹住衣。我亦朱轓暫容與，山南山北判清輝。
登金山 唐文若 
江流出岷蜀，萬折東南傾。茲山若巨舫，勢欲扼滄溟。天高象教尊，海岳朝百靈。雲水渺四極，下上涵日星。朱甍倚霄漢，倒影魚龍驚。重遊十年舊，挂席鷗鳥輕。維揚魏公幕，回首劍戟明。行都望北固，鐵甕高崢嶸。孤舟繫烟月，六尺僧窗橫。印師支遠儔，靜對如風鈴。曠懷憐此翁，得法世慮平。塵勞霜髮禿，風月冰壺清。乞詩寫崖壁，指月雙浮萍。
句  其一 唐文若 
秋風髣髴吳江渡，鷗鷺參差夕陽影。垂虹納納卧譙門，雉堞耽耽俯漁艇。陽安小兒拍手笑，使君幻出江南景。
句  其二 唐文若 
陽安城西百尺樓，畫棟翬飛出鼇嶺。蜀漢東南此地分，勝槩悠悠誰復領。
石千里來自崑山陳闊未幾倏爾言別輒成詩少舒戀戀  其一 陳之茂 
零露滋百草，灼灼黄花披。眷此忘憂物，一杯誰共持。人生豈無好，所樂在所知。開門望三益，邂逅得所思。鳴弦詠綢繆，歲暮以爲期。倏駕不可留，良會復何時。不愁道路隔，但恐人事違。
石千里來自崑山陳闊未幾倏爾言別輒成詩少舒戀戀  其二 陳之茂 
烏鵲巢空壇，鸞鳳伏荆杞。懷抱發永歎，感深念君子。斯人在空谷，弗御紈與綺。松柏培不榮，芝蘭種不起。浩浩歲月移，日暮雪霜底。物理固非常，循環有終始。但保千金軀，清尊傾綠蟻。
教子詩 余良弼 
白髮無憑吾老矣，青春不再汝知乎。年將弱冠非童子，學不成名豈丈夫。幸有明窗羣凈几，何勞鑿壁與編蒲。功成欲自殊頭角，記取韓公訓阿符。
詩一首 余良弼 
萬僞何緣鬭一真，時間謾得面前人。生男種女多喑啞，果報元來必有因。
句 余良弼 
江流不復三峽險，天際自此中州寬。
題沖真觀 趙琥 
琳館絕埃塵，溪山是四鄰。煙霞千古色，花木一庭春。月白琴聲朗，風清鶴唳頻。閒中時復醉，應笑市朝人。
密老 趙琥 
匹馬飄然似轉蓬，一年兩度過湘東。襟裙潤带黄梅雨，枕簟凉生若楝風。急急窮途將底用，區區苟祿有何功。輸他燕坐長廳老，點對濃香丈室中。
別友 趙琥 
斜風細雨釀輕寒，握手相看話別難。有酒莫辭今日醉，鳳儀門外即陽關。
題喜鵲棲樹 趙琥 
梳翎刷羽立高柯，不落人間小網羅。一點通靈良不謬，簷頭報我喜還多。
和潘良貴題三江亭韻 王伯庠 
使君不受二毛侵，杖屨逍遥得勝尋。撥遣簿書聊永日，登臨山水亦何心。殘梅墮雪垂垂白，弱柳摇春淡淡金。倚矚大江供一笑，幾多襦袴在謳吟。
恭和御製玉津園宴射  其一 曾懷 
名園佳氣靄非烟，冠佩朝宗似百川。五品并令陪宴射，四鍭端欲序賓賢。恩涵春意魚翻藻，威入秋聲雁落弦。竣事更容窺典雅，宸章應陋柏梁篇。
恭和御製玉津園宴射  其二 曾懷 
江山秋日冠輕烟，別苑風光勝輞川。位設虎侯恢盛典，枝穿楊葉校名賢。禮均湛露宣飛斝，樂奏鈞天着發弦。聖主經文與緯武，全勝巡幸射蛟篇。
與王伯芻  其一 楊愿 
冷官廳事客來稀，種綠陰陰結夏帷。忽得君詩愜人意，陶家風到北窗時。
與王伯芻  其二 楊愿 
只今侍讀周夫子，屢說君詩似杜詩。速把冠塵盡彈却，玉堂宵直伴王維。
惜梅 楊煒 
廿年作伴似相知，積霰層冰花滿枝。何事一朝攀折盡，暗香疏影繫人思。
偈 釋慧空 
先打春牛頭，後打春牛尾，驚起虛空入藕絲裏。釋迦無路潛蹤，彌勒急走千里。文殊却知落處，撫掌大笑歡喜。春風昨夜入門來，便見千華生碓嘴。
頌古十首  其一 釋慧空 
做得些兒活計成，人前賣弄逞才能。直饒踏殺人無數，也是西川老鬼精。
頌古十首  其二 釋慧空 
從頭數到一二三，倒數却成三二一。直饒善會大衍算，掐指巡文數不出。
頌古十首  其三 釋慧空 
動絃別曲，葉落知秋。擬議不來，休休休休。
頌古十首  其四 釋慧空 
主人無德客無機，石火光中閃電飛。同死同生同得失，此心能有幾人知。
頌古十首  其五 釋慧空 
鬼門貼卦鬼猶驚，又見毛頭掃帚星。若得過關公驗正，夜深把手御街行。
頌古十首  其六 釋慧空 
連馬連人劈一刀，虛空迸血湧波濤。千千萬萬人爭看，誰解分開蓋膽毛。
頌古十首  其七 釋慧空 
卧龍纔奮迅，猛虎便咆哮。時人只見波濤湧，不知新月出林梢。
頌古十首  其八 釋慧空 
丈二鋼釘，八尺鐵橛。插在眼中，猶自不瞥。
頌古十首  其九 釋慧空 
尀耐溈山老鬼精，垂鈎便要釣鯤鯨。幾多頭角爲龍去，蝦蟹依前努眼睛。
頌古十首  其一○ 釋慧空 
一箭射落天邊雁，千人萬人著眼看。不知此箭自何來，湖南長老何曾見。
宮女睡 胡拂道 
御手指嬋娟，青春白晝眠。羅衣香汗透，寶髻翠雲偏。柳葉眉間秀，桃花臉上鮮。夢魂何處去，身在帝王邊。
重修龍堂詩 鄭漻 
龍德蟠際，在蟲莫知。實尸雨霖，鞭雷摇幟。蠢蠢生齒，腹饑謀食。四時罔避，力穡藝稷。耕深耰疾，人不勝天。雲蒸霧滃，頼龍以全。茲山由里名澄江，奫淪崒嵂龍之汪。飛液遇坎堪濫觴，荆扉挹啖逾蔗漿。焦土石裂暍欲僵，捧甖膏流收豐穰。天漏資車翻手强，掃氛駁翳開扶桑。鄭公慶餘森珪璋，使君成民神且康。報功新廟益熾昌，龍兮無專白雲鄉。
岳陽 范綜 
萬里山川寬眼界，兩湖風月送天涯。雲通巫峽襄王夢，鵩吊長沙賈誼家。
七星山 李弼 
乘興上東山，天風拂壯顔。七星連地脈，一竅透天關。玄鶴何年去，丹爐盡日閒。我因厭塵俗，到此不知還。
次吳說避地白巖山中書懷韻 鄧仁憲 
避地南來極，吾鄉北斗邊。風塵今阻隔，途路舊迍邅。閭里千門盛，湖山百卉鮮。故鄉歸未得，飛夢入青天。
次廉布書事三首呈郎中機宜韻  其一 鄧仁憲 
狎鷗東海上，結友竹林賢。國難知誰救，途窮祇自憐。空花迷眼界，秋月契心禪。未起歸歟興，重尋載酒船。
次廉布書事三首呈郎中機宜韻  其二 鄧仁憲 
五星不循軌，征戰未應休。婦歎懷空室，鶴鳴增舊愁。劉公三見顧，諸葛萬機投。四海今多病，維摩分外憂。
次廉布書事三首呈郎中機宜韻  其三 鄧仁憲 
明月杖頭掛，嘯歌滄海邊。自聞獅子吼，盡吐野狐涎。酒興如流水，詩情似直絃。岩花應未老，更上白雲巔。
瀑布泉 鄧仁憲  庐山
鮫人對泣號且呼，灑落瀛洲萬斛珠。海神知貴不敢受，天池瀉下扶焦枯。初疑素霓隨銀漢，盡似明月投氷壺。廬山瀑布幾千丈，較此不可分錙銖。膠西先生春睡足，喜見晴光漱寒玉。武陵迷路初不知，錯認松風響岩谷。金波滿泛琉璃鍾，長揖雲峯謝拘束。更約青蓮社裏人，同向蒼崖結茆屋。
種梅  其一 史文卿 
呼僮耕雲種瑶樹，斗挂青冥下風露。隔林野鶴不知寒，爲我飛來復飛去。
種梅  其二 史文卿 
素與梅花自有緣，又移幾本種庭前。鏡中一半閒風月，不屬王郎載雪船。
惜春 史文卿 
秀麥條桑翦翦寒，錦屏殘夢怯衣單。惜春只怕春歸去，多插瓶花在處安。
秋詞  其一 史文卿 
寫就秋詞雁影稀，背燈無語獨眠遲。畫欄點滴芭蕉雨，一夜將愁向阿誰。
秋詞  其二 史文卿 
桂枝風動小山幽，雨過陂池水漫流。擬作楚騷吟未了，一行新雁數聲秋。
枯梅 史文卿 
樛枝半著古苔痕，萬斛寒香一點春。總爲古今吟不盡，十分清瘦似詩人。
偶成 史文卿 
一生富貴皆空夢，千古英雄只斷碑。幾欲含毫作天問，西風吹恨入江籬。
萬杉寺 史文卿 
君恩報答果何如，手植松杉一萬株。溪足斷邊橫畧彴，峯頭好處見浮屠。鳳書御墨藏飛白，龍吐山泉散作珠。包帚祝堯同此類，刻崖大慶擬嵩呼。
次韻何文縝墨梅二絕  其一 張子文 
偃蹇江頭卧夕陽，懶將玉雪鬭春妍。心期老氏能知白，興寄揚雄獨守玄。
次韻何文縝墨梅二絕  其二 張子文 
仙衣雲樣拂輕緇，林下神情特地宜。妒婦津頭風恐急，壞妝聊爲變冰姿。
墨梅三絕  其一 張子文 
筆端喚醒玉梅魂，滿袖春風不見痕。未許捲簾新月上，却教煙雨惱黄昏。
墨梅三絕  其二 張子文 
憶昨江湖倒載歸，暗香夾路雨霏微。誰人貌得春風景，遠看如煙近却非。
墨梅三絕  其三 張子文 
逸少池邊發興新，管城別作一家春。臨風玉笛無人會，鬒髮空歸想太真。
題湧月亭二首  其一 黄子善 
滄波空碧接青天，潮滿江平月正圓。風颭浪花來不盡，水涵輪影去無邊。舟中賞客方酣寢，窗下書生猶未眠。我欲携琴頻訪戴，越吟應許夜深傳。
題湧月亭二首  其二 黄子善 
星河耿耿障雲披，劍氣崢嶸徹紫微。輪輾碧空凌象緯，波翻清影射窗扉。寒光照夜潛蛟動，皓色穿林宿鳥飛。草樹無烟衣有露，夜深吟賞欲忘歸。
句 王俊彥 
不雜人間種，恐遭天上殃。
中和堂 宋高宗 
六龍轉淮海，萬騎臨吳津。王者本無外，駕言蘇遠民。瞻彼草木秀，感此瘡痍新。登堂望稽山，懷哉夏禹勤。神功既盛大，後世蒙其仁。願同越句踐，焦思先吾身。艱難務遵養，聖賢有屈伸。高風動君子，屬意種蠡臣。
梅巖 宋高宗 
怪石蒼巖影翠霞，梅梢疎瘦正橫斜。得因祀事來尋勝，試探春風第一花。
漁父詞  其一 宋高宗 
一湖春水夜來生，幾疊春山遠更橫。煙艇小，釣絲輕，贏得閑中萬古名。
漁父詞  其二 宋高宗 
薄晚煙林淡翠微，江邊秋月已明暉。縱遠抱，適天機，水底閑雲片段飛。
漁父詞  其三 宋高宗 
雪灑清江江上船，一錢何得買江天。催短棹，去長川，魚蟹來傾酒舍煙。
漁父詞  其四 宋高宗 
青草開時已過船，錦鱗躍處浪痕圓。竹葉酒，柳花氊，有意沙鷗伴我眠。
漁父詞  其五 宋高宗 
扁舟小纜荻花風，四合青山暮靄中。明細火，倚孤松，但願樽中酒不空。
漁父詞  其六 宋高宗 
儂家活計豈能名，萬頃波心月影清。傾綠酒，糝藜羹，保任衣中一物靈。
漁父詞  其七 宋高宗 
駭浪吞舟脫巨鱗，結繩爲網也難任。綸乍放，餌初沉，淺釣纖鱗味更深。
漁父詞  其八 宋高宗 
魚信還催花信開，花風得得爲誰來。舒柳眼，落梅腮，浪煖桃花夜轉雷。
漁父詞  其九 宋高宗 
莫莫朝朝冬復春，高車駟馬趁朝身。金拄屋，粟盈囷，那知江漢獨醒人。
漁父詞  其一○ 宋高宗 
遠水無涯山有鄰，相看歲晚更情親。笛裏月，酒中身，舉頭無我一般人。
漁父詞  其一一 宋高宗 
誰云漁父是愚翁，一葉浮家萬慮空。輕破浪，細迎風，睡起蓬窗日正中。
漁父詞  其一二 宋高宗 
水涵微雨湛虛明，小笠輕簑未要晴。明鑒裏，縠紋生，白鷺飛來空外聲。
漁父詞  其一三 宋高宗 
無數菰蒲閒藕花，棹歌輕舉酌流霞。隨家好，轉山斜，也有孤村三兩家。
漁父詞  其一四 宋高宗 
春入渭陽花氣多，春歸時節自清和。衝曉霧，弄滄波，載與俱歸又若何。
漁父詞  其一五 宋高宗 
清灣幽島任盤紆，一舸橫斜得自如。唯有此，更無居，從教紅袖泣前魚。